Document ID: 31999L0102

Id-Direttiva tal-Kummissjoni 1999/102/KE
tal-15 ta' Diċembru 1999
li taddatta għall-progress tekniku d-Direttiva tal-Kunsill 70/220/KEE li tirrigwarda miżuri li għandhom jittieħdu kontra t-tniġġis ta' l-arja mill-emissjonijiet minn vetturi bil-mutur
(Test b'rilevanza ŻEE)
IL-KUMMISJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 70/220/KEE ta' l-20 ta' Marzu 1970 fuq l-approssimazzjoni tal-liġijiet ta' l-Istati Membri li jirrigwardaw il-miżuri li għandhom jittieħdu kontra t-tniġġis ta' l-arja mill-emissjonijiet tal-vetturi bil-mutur [1], kif emendata l-aħħar bid-Direttiva 98/69/KE tal-Parlament Ewropew u tal-Kunsill [2], u b'mod partikolari Artikolu 5 tiegħu,
Billi:
(1) Id-Direttiva 70/220/KEE hija waħda mid-direttivi separati taħt il-proċedura ta' approvazzjoni tat-tip preskritta mid-Direttiva tal-Kunsill 70/156/KEE tas-6 ta' Frar 1970 fuq l-approssimazzjoni tal-liġijiet ta' l-Istati Membri li jirrigwardaw l-approvazzjoni tat-tip ta' vetturi bil-mutur u l-karrijiet tagħhom [3], kif emendata bid-Direttiva tal-Kummissjoni 98/91/KE tal-Parlament Ewropew u tal-Kunsill [4].
(2) Id-Direttiva 70/220/KEE tippreskrivi l-ispeċifikazzjonijiet għall-ittestjar ta' emissjonijiet ta' vetturi bil-mutur li jaqgħu fi ħdan il-għan tagħha. Fid-dawl ta' l-esperjenza reċenti miksuba u l-iżvilupp mgħaġġel ta' sistemi djanjostiċi abbord (OBD) ta' l-iprem kwalità, huwa xieraq li wieħed jadotta dawn l-ispeċifikazzjonijiet skond il-ħtieġa b'effett mid-dati speċifikati fid-Direttiva 98/69/KE.
(3) Jeħtieġ li jiċċaraw ruħhom id-dati ta' applikazzjoni tar-rekwiżiti ta' l-OBD ta' din id-Direttiva għal tipi ġodda u kull tip ta' vettura tal-kategorija M1 attrezzati b'magni compression-ignition u li l-massa massima tagħhom taqbeż l-2500 kg u għal vetturi fil-kategorija N1 klassijiet II u III.
(4) Huwa xieraq li jiċċaraw ruħhom ir-rekwiżiti OBD fir-rigward ta' prevenzjoni ta' tbagħbis, l-inabilitazzjoni tal-monitoraġġ ta' magna li tkun qed taħdem ħażin matul ċerti kondizzjonijiet ta' tħaddim, iż-żamma ta' distanza magħmula mill-vettura filwaqt li xi difett jintwera lis-sewwieq permezz ta' indikatur tad-difett, il-ħila tas-sistema OBD li twettaq kontroll loġiku bi-direzzjonali, l-użu tas-settijiet ta' ISO 15031-6 ta' kodiċi ta' difetti P1 u P0, il-konnettur djanjostiku u li tfisser il-limiti ta' OBD sa żewġ punti deċimali. Huwa xieraq li jkunu introdotti dispożizzjonijiet riveduti għal monitoraġġ tal-misfire taħt kondizzjonijiet li x'aktarx iġibu ħsara fil-katalist biex titnaqqas il-possibbilità ta' xi indikazzjonijet foloz ta' xi difetti u biex iddaħħal il-possibilità ta' monitoraġġ parzjali ta' volum ta' katalist u l-użu tar-rabta ta' komunikazzjoni intensifikata minn ġewwa għal barra l-vettura minn-network tal-kontrullur taż-żona (CAN).
(5) Huwa xieraq li titħalla l-approvazzjoni tat-tip ta' vetturi b'sistemi ta' OBD li jkun fihom numru limitat ta' nuqqasijiet żgħar li jistgħu jinqalgħu matul, jew qabel il-ħin ta' l-approvazzjoni tat-tip jew li jinstabu meta l-vetturi huma diġa fl-użu. L-awtorità ta' l-approvazzjoni tat-tip tista' wkoll toħroġ tiġdid taċ-ċertifikazzjoni ta' approvazzjoni tat-tip għal vetturi li diġa ġew approvati għat-tip f'każijiet fejn in-nuqqasijiet jinstabu aktar tard fi ħdan is-sistema OBD fuq vetturi fl-użu. Tiġdid bħal dan ma jistax jinħareġ jekk hemm nuqqas sħiħ ta' ħila ta' monitoraġġ. Għandu jiġi speċifikat perijodu li fih xi nuqqasijiet awtorizzati mill-awtorità għandhom jitranġaw fuq vetturi prodotti fil-ġejjieni.
(6) Il-miżuri li għalihom hemm dispożizzjonijiet f'din id-Direttiva huma konformi ma' l-opinjoni tal-Kumitat għall-Adattament għall-Progress Tekniku stabbilit mid-Direttiva 70/156/KEE,
ADOTTAT DIN ID-DIRETTIVA:
Artikolu 1
Annessi I, VI, X u XI tad-Direttiva 70/220/KEE huma hawn emendati b'mod konformi ma' l-Anness ta' din id-Direttiva.
Artikolu 2
1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa sabiex jikkonformaw ma' din id-Direttiva mhux aktar tard mill-31 ta' Diċembru 1999. Għandhom jgħarrfu bihom lill-Kummissjoni ta' dan.
Meta l-Istati Membri jadottaw dawn id-dispożizzjonijiet, għandu jkollhom referenza għal din id-Direttiva jew għandhom ikunu flimkien ma' referenza bħal din fiż-żmien tal-pubblikazzjoni uffiċjali tagħhom. L-Istati Membri għandhom jistabbilixxu kif trid issir din ir-referenza.
2. L-Istati Membri għandhom jgħarrfu lill-Kummissjoni bit-test tad-dispożizzjonijiet tal-liġi nazzjonali li huma jadottaw fil-qasam regolat minn din id-Direttiva.
Artikolu 3
Din id-Direttiva għandha tibda sseħħ fit-tielet jum ta' wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 4
Din id-Direttiva hija ndirizzata lill-Istati Membri.
Magħmula fi Brussel, fil-15 ta' Diċembru 1999.

Labels: 7
8
20